Efter mere end 70 år med samme lejelov bliver der nu luget ud i lejelovens kringlede jungle af regler.

Regeringen er blevet enig med Venstre, Dansk Folkeparti, SF og Enhedslisten om en ny aftale, der moderniserer den gamle lov helt tilbage fra 1939. Det sker, efter at skiftende ministre de seneste ti år forgæves har forsøgt at gøre loven mere overskuelig for både lejere og udlejere af de omkring 500.000 private udlejningsboliger i Danmark.

»Det er et bredt forlig, der forenkler og moderniserer lejeloven, så man kan regne med, at der er tryghed og gennemsigtighed for området. Og vi har fastholdt, at der er regulering af lejen, så almindelige mennesker også kan bo i byerne«, siger minister for By, Bolig og Landdistrikter Carsten Hansen (S).